Kjære kamerat

Gratulerer med arbeiderbevegelsens dag.

Jeg er XX fra Norsk Folkehjelp.

Det er andre gang vi ikke møtes på torget, andre gang vi ikke går i tog. Istedenfor å snakke inn i en tom skjerm til et usynlig publikum velger jeg derfor å snakke direkte til deg kamerat.

For koronapandemien har endret hverdagen vår og høytidene våre. Den har endret kommunikasjonen vår og måten vi fortsetter å kjempe for våre rettigheter. Pandemien er en global krise, og som alle virkelige kriser så forsterkes de underliggende problemene. Nå, ett år etter at det startet, gjenstår ingen tvil: **koronakrisen har økt ulikheten mellom folk** - i Norge og i alle andre land.

Norsk Folkehjelp og våre partnere ser kraftige tilbakeslag på retten til å organisere seg. Pandemien blir brukt som påskudd av makthavere for å stilne kritiske røster og grabbe til seg av fellesgodene. Regelverk forbigås fra Kambodsja til Ecuador for at noen få som har mye fra før, skal få mer. Arbeidsledigheten i verden går opp og de fleste mennesker har ingen permitteringsordninger eller trygd de kan klare seg på.

Og de står uten vaksiner. 80% av vaksinene i verden er kjøpt opp av 10 høyinntektsland. Sør-Afrika har måttet betale dobbelt og Uganda trippelt så mye som Norge for den samme vaksinen. Det er dyrt å være fattig.

Verden har brukt over 930 milliarder skattekroner på å lage vaksinene. Dette er fellesskapets penger, derfor må vaksinene være noe **alle** får – gratis. Oppskriften på vaksinene må deles slik at flest mulig land kan produsere vaksiner selv. Universell tilgang til koronavaksine er både den billigste, tryggeste og enkleste måten å avslutte pandemien på. Vi kan gjøre noe med det, du og jeg.

For din innsats betyr noe. Pengene du kan gi betyr noe. Engasjementet ditt betyr noe. Selv om vi ikke går skulder ved skulder i dag, så betyr det noe at du at du bryr deg.

Støtt Norsk Folkehjelps kamp for rettferdig fordeling av koronavaksiner.

For folk forandrer verden, men ikke alene.